Z A P I S N I K
30. sjednice Vijeća Gradske četvrti Novi Zagreb - istok 
održane 9. srpnja 2019. u zgradi Područnog ureda Gradske uprave Novi Zagreb, Zagreb, Avenija Dubrovnik 12, velika dvorana – III kat. 
s početkom u 17,00 sati

Nazočni članovi Gradske četvrti Novi Zagreb - istok: Milenko Arapović, Frane Barbarić (do 18:00), Maja Baturić (od 17:19), Ratko Bedeković, Renata Bedeković, Igor Bočkaj, Teodor Celakoski (od 17:20), Sanja Kovačević, Nevenka Lasić, Dario Laštre (do 18:00), Vedran Markoš, Mirela Mikić Muha, Željka Novak, Zoran Rotim, Zvonimir Rukavina, Imran Srebreniković.

Nenazočni članovi Gradske četvrti Novi Zagreb – istok: Ljerkica Peršin (opravdala izostanak) i Frane Knezović

Nazočni iz Gradskog ureda za mjesnu samoupravu: Suzana Ječ – voditeljica Područnog odsjeka Novi Zagreb – istok, Ana Bašić Markota – viša stručna suradnica  i Tatjana Banek – stručna referentica. 

Sjednicu otvara  Milenko Arapović, predsjednik Vijeća Gradske četvrti Novi Zagreb - istok i pozdravlja sve nazočne.
Predsjednik konstatira da je na sjednici nazočno 16 članova Vijeća, čime su stečeni uvjeti za raspravu i pravovaljano odlučivanje.

Predsjednik Vijeća Milenko Arapović informira prisutne da je Zvonimir Vlahov podnio ostavku na dužnost zamjenika člana Vijeća, te će Vijeće dok Socijaldemokratska partija Hrvatske ne predloži zamjenu raditi sa 18 članova.

Član Vijeća Igor Bočkaj postavlja pitanje da li Zvonimir Vlahov može ostati u radnoj grupi.

Predsjednik Vijeća Milenko Arapović odgovara da ne može, obzirom da je radna grupa radno tijelo vijeća.

USVAJANJE ZAPISNIKA

Prije utvrđivanja dnevnog reda, predsjednik Milenko Arapović otvara raspravu o zapisniku 29. sjednice Vijeća Gradske četvrti Novi Zagreb - istok. Elektronskim putem zaprimljena je primjedba člana Vijeća Daria Laštre, koja je uvažena.

Članica Vijeća Mirela Mikić Muha napominje da nije bila na prošloj sjednici zbog neregularno sazvane sjednice. Ističe da je tražila snimku sjednice da joj se pošalje putem interneta, jer nije bila u mogućnosti doći po nju, te da je njen zahtjev je odbijen s obrazloženjem da administrator ne dopušta da se internetom šalje ovakva vrsta dokumenata. Upozorava stručnu službu i ostale da prema Zakonu na pravo o pristupu informacijama i regulativama Europske unije ima pravo internetom dobiti audio zapis jednako kao i bilo koji drugi dokument. Ističe da se o zapisniku ne može očitovati, obzirom da nije imala mogućnost preslušati snimku sjednice.

Predsjednik Vijeća Milenko Arapović odgovara da fajlove koje administrator prepozna kao glazbene ili kao filmske datoteke, ne mogu se slati elektronskom poštom. Vijeće je već uputilo zahtjev da se omogući i odgovor je jedino bio da se zapisnici mogu stavljati na gradski intranet. Odgovara da svi imaju pravo dobiti zapisnike, ali ih se može dostaviti isključivo na USB sticku ili CD-u, jer nema tehničke mogućnosti slanja dokumenata elektronskom poštom.

Članica Vijeća Mirela Mikić Muha napominje da po zakonu na to ima pravo.

Predsjednik Vijeća Milenko Arapović odgovara da nitko nije rekao da nema pravo, ali nema tehničke mogućnosti, kao što nema mogućnosti pristupa facebook stranici. 

Članica Vijeća Mirela Mikić Muha traži da se ponovno zatraži pristup.

Predsjednik Vijeća Milenko Arapović odgovara da svi zaposlenici imaju zabranu kako ne bi slušali i slali glazbene i filmske sadržaje.

Članica Vijeća Željka Novak iznosi primjedbu da u zapisniku nije navedena neumjesna primjedba gospođe Renate Bedeković o provedenoj deratizaciji muha, te traži da se to uvede u zapisnik.

Članica Vijeća Sanja Kovačević iznosi primjedbu da u zapisniku nije upisana rasprava pod točkom GUP-a, te da je tražila da u zapisniku piše tko je glasao za, a tko protiv.

Predsjednik Vijeća Milenko Arapović odgovara da će se preslušati snimka sjednice i ispraviti  zapisnik.

Članica Vijeća Renata Bedeković napominje da se od 06.06.2019. u Jakuševcu vrši dezinsekcija muha, tako da smatra da nije nikoga povrijedila, niti imenom niti prezimenom.
 
Predsjednik Vijeća Milenko Arapović predlaže da se usvoji zapisnik sa svim primjedbama koje će se dodati.
 
Vijeće Gradske četvrti Novi Zagreb – istok većinom glasova (10 „ZA“, 1 „PROTIV“ i 3 „SUZDRŽANA“) usvaja zapisnik 27. sjednice Vijeća.

USVAJANJE DNEVNOG REDA

Vijeće Gradske četvrti Novi Zagreb - istok jednoglasno (14 „za“) donosi sljedeći

DNEVNI  RED

	1. 
	Izvješće Mandatnog povjerenstva o nastavku obnašanja dužnosti člana Vijeća Gradske četvrti Novi Zagreb - istok na temelju prestanka mirovanja mandata i prestanku obnašanja dužnosti zamjenice člana Vijeća

	2. 
	Prijedlog zaključka o izvješću Mandatnog povjerenstva o nastavku obnašanja dužnosti člana vijeća Gradske četvrti Novi Zagreb - istok na temelju prestanka mirovanja mandata i prestanku obnašanja dužnosti zamjenice člana Vijeća

	3. 
	Polaganje prisege

	4. 
	Zaključak o prijedlogu izmjena Financijskog plana Gradske četvrti Novi Zagreb - istok

	5. 
	Zaključak o davanju mišljenja na Nacrt prijedloga odluke o izradi izmjena i dopuna Prostornog plana Grada Zagreba

	6. 
	Zaključak o davanju mišljenja na Prijedlog odluke o osnivanju Osnovne škole Središće

	7. 
	Zaključak o davanju mišljenja na Prijedlog zaključke o preuzimanju obveze plaćanja cijene javne usluge prikupljanja komunalnog otpada za korisnike usluge sa područja Mjesnog odbora Jakuševec, Mjesnog odbora Hrelić, te naselja Mičevec

	8. 
	Zaključak o davanju mišljenja na Prijedlog odluke  o komunalnom redu

	9. 
	Zaključak o davanju mišljenja na Prijedlog izmjene i dopune Programa javnih potreba u predškolskom odgoju i obrazovanju te skrbi o djeci rane i predškolske dobi Grada Zagreba za 2019.

	10. 
	Zaključak o davanju mišljenja na Prijedlog odluke o izmjenama i dopuni Odluke o Stipendiji Grada Zagreba za učenike koji se obrazuju za deficitarna zanimanja za potrebe obrtništva

	11. 
	Zaključak o davanju mišljenja na Prijedlog odluke o izmjenama Odluke o osnivanju Doma za djecu i odrasle - žrtve obiteljskog nasilja „Duga-Zagreb“

	12. 
	Zaključak o davanju mišljenja na Prijedlog odluke o osnivanju Gradskog povjerenstva Grada Zagreba za procjenu šteta od prirodnih nepogoda

	13. 
	Pitanja, prijedlozi i obavijesti




Ad. 1.  Izvješće Mandatnog povjerenstva o nastavku obnašanja dužnosti člana Vijeća Gradske četvrti Novi Zagreb - istok na temelju prestanka mirovanja mandata i prestanku obnašanja dužnosti zamjenice člana Vijeća

Izvješće podnosi predsjednica Mandatnog povjerenstva Nevenka Lasić.

I Z V J E Š Ć E
o nastavku obnašanja dužnosti člana Vijeća Gradske četvrti Novi Zagreb – istok 
na temelju prestanka mirovanja mandata 
i prestanku obnašanja dužnosti zamjenice člana Vijeća

I.
	A)  Mandatno povjerenstvo utvrđuje da VEDRAN MARKOŠ, iz Zagreba, Ulica Božidara Magovca 44, nastavlja s obnašanjem dužnosti člana Vijeća Gradske četvrti Novi Zagreb – istok na temelju prestanka mirovanja mandata s danom 08. srpnja 2019., sukladno članku 12. stavcima 1. i 2. Odluke o izborima članova vijeća gradskih četvrti i članova vijeća mjesnih odbora (Službeni glasnik Grada Zagreba 4/13, 5/17, 7/17 i 2/19).


	B) Sukladno članku 14. stavku 1. Odluke, SUNČANA KUNAC, iz Zagreba, Marjanovićev prilaz 2, prestaje s obnašanjem dužnosti zamjenice člana Vijeća.
 
II.

	Mandatno povjerenstvo predlaže Vijeću da donese zaključak o primanju na znanje Izvješća Mandatnog povjerenstva o nastavku obnašanja dužnosti člana Vijeća na temelju prestanka mirovanja mandata 

VEDRANA MARKOŠA	SOCIJALDEMOKRATSKA PARTIJA HRVATSKE – SDP	                                   HRVATSKA NARODNA STRANKA – 
                                               LIBERALNI DEMOKRATI – HNS
                                               NAPRIJED HRVATSKA! – PROGRESIVNI SAVEZ – 
                                               NAPRIJED HRVATSKA! 
Ad. 2.  Prijedlog zaključka o izvješću Mandatnog povjerenstva o nastavku obnašanja dužnosti člana vijeća Gradske četvrti Novi Zagreb - istok na temelju prestanka mirovanja mandata i prestanku obnašanja dužnosti zamjenice člana Vijeća

Izvjestitelj: Milenko Arapović

Vijeće Gradske četvrti Novi Zagreb – istok jednoglasno (14 „ZA“) donosi

Z A K LJ U Č A K
o izvješću Mandatnog povjerenstva o nastavku obnašanja dužnosti člana
Vijeća Gradske četvrti Novi Zagreb – istok i prestanku obnašanja dužnosti
zamjenice člana Vijeća

1. Prima se na znanje izvješće Mandatnog povjerenstva o nastavku obnašanja dužnosti člana Vijeća Gradske četvrti Novi Zagreb – istok i prestanku obnašanja dužnosti zamjenice člana Vijeća.

2. Dana 08. srpnja 2019.. VEDRAN MARKOŠ nastavlja s obnašanjem dužnosti člana Vijeća Gradske četvrti Novi Zagreb – istok na temelju prestanka mirovanja mandata. 
SUNČANA KUNAC prestaje s obnašanjem dužnosti zamjenice člana Vijeća.

3. Ovaj će zaključak biti objavljen u Službenom glasniku Grada Zagreba..


Ad. 3.  Polaganje prisege

Predsjednik Milenko Arapović moli kolegu Vedrana Markoša da pročita tekst prisege i prisegne.

Član Vijeća Vedran Markoš čita tekst prisege te izgovara riječ „PRISEŽEM“.

/Potpisani tekst prisege člana Vijeća prilaže se ovom zapisniku.

Predsjednik vijeća Milenko Arapović u ime Vijeća čestita Vedranu Markošu.


Ad. 4.  Zaključak o prijedlogu izmjena Financijskog plana Gradske četvrti Novi Zagreb - istok

U raspravi sudjeluju: Milenko Arapović i Mirela Mikić Muha

/Članovi Vijeća Maja Baturić i Teodor Celakoski pristupili sjednici./

Vijeće Gradske četvrti Novi Zagreb – istok većinom glasova (11 „ZA“, 2 „PROTIV“ i 3 „SUZDRŽANA“) donosi

ZAKLJUČAK
o prijedlogu izmjene Financijskog plana Gradske četvrti Novi Zagreb – istok za 2019.


1. Vijeće Gradske četvrti Novi Zagreb - istok na poziciji 3237 Intelektualne i osobne usluge za 2019. ima 60.000,00 kn. Vijeće predlaže da se navedena pozicija poveća sa iznosa od 60.000,00 kn na iznos od 90.000,00 kn.

2. Na poziciji 3821 Kapitalne donacije neprofitnim organizacijama Vijeće ima 100.000,00 kn. Vijeće predlaže da se navedena pozicija poveća sa 100.00,00 na 250.000,00 kn.

3. Vijeće Gradske četvrti Novi Zagreb - istok  na poziciji 4221 Uredska oprema i namještaj za 2019. ima 10.000,00 kn. Vijeće predlaže da se navedena pozicija poveća sa 10.000,00 kn na 110.000,00 kn.

4. Vijeće predlaže da se pozicije pod točkama 1-3 ovog zaključka povećaju na način da se smanji ili pozicija 3232 Usluge tekućeg i investicijskog održavanja ili pozicija 4214 Ostali građevinski objekti.

5. Ovaj se zaključak dostavlja Gradskom uredu za mjesnu samoupravu na daljnje postupanje.


Ad. 5.  Zaključak o davanju mišljenja na Nacrt prijedloga odluke o izradi izmjena i dopuna Prostornog plana Grada Zagreba

U raspravi sudjeluju: Milenko Arapović, Ratko Bedeković i Zvonimir Rukavina.

Vijeće Gradske četvrti Novi Zagreb – istok većinom glasova (13 „ZA“ i 3 „SUZDRŽANA“) donosi

Z A K L J U Č A K
o davanju mišljenja na Nacrt prijedloga odluke o izradi izmjena i dopuna
Prostornog plana Grada Zagreba

1. Vijeće Gradske četvrti Novi Zagreb – istok daje pozitivno mišljenje na Nacrt prijedloga odluke o izradi izmjena i dopuna Prostornog plana Grada Zagreba, te da se u roku 90 dana treba naći zamjenske lokacije a koje ne uključuju našu gradsku četvrt. 

2. Ovaj će zaključak biti upućen Gradskom uredu za strategijsko planiranje i razvoj Grada – Sektoru za prostorno i urbanističko planiranje.


Ad. 6.  Zaključak o davanju mišljenja na Prijedlog odluke o osnivanju Osnovne škole Središće

Izvjestitelj: Milenko Arapović

Vijeće Gradske četvrti Novi Zagreb – istok jednoglasno ( 16 „ZA“) donosi

Z A K L J U Č A K
o davanju mišljenja na Prijedlog odluke o osnivanju Osnovne škole Središće 

1. Vijeće Gradske četvrti Novi Zagreb – istok daje pozitivno mišljenje na Prijedlog odluke o osnivanju Osnovne škole Središće. 

2. Ovaj će zaključak biti upućen Stručnoj službi gradonačelnika.

Ad. 7.  Zaključak o davanju mišljenja na Prijedlog zaključke o preuzimanju obveze plaćanja cijene javne usluge prikupljanja komunalnog otpada za korisnike usluge sa područja Mjesnog odbora Jakuševec, Mjesnog odbora Hrelić, te naselja Mičevec

U raspravi sudjeluju: Milenko Arapović, Mirela Mikić Muha, Ratko Bedeković, Željka Novak, Igor Bočkaj, Vedran Markoš, Teodor Celakoski,  Imran Srebreniković, Nevenka Lasić, Zoran Rotim.

[bookmark: _Hlk13833782]Vijeće Gradske četvrti Novi Zagreb – istok većinom glasova (12 „ZA“, 2 „PROTIV“ i 2 „SUZDRŽANA“) donosi

Z A K L J U Č A K
o davanju mišljenja na Prijedlog zaključka o preuzimanju obveze
plaćanja cijene javne usluge prikupljanja komunalnog otpada za korisnike usluge sa područja Mjesnog odbora Jakuševec, Mjesnog odbora Hrelić te naselja Mičevec

1. Vijeće Gradske četvrti Novi Zagreb – istok daje pozitivno mišljenje na Prijedlog zaključka o preuzimanju obveze plaćanja cijene javne usluge prikupljanja komunalnog otpada za korisnike usluge sa područja Mjesnog odbora Jakuševec, Mjesnog odbora Hrelić te naselja Mičevec.

2. Ovaj će zaključak biti upućen Stručnoj službi gradonačelnika.


Vijeće Gradske četvrti Novi Zagreb – istok većinom glasova (12 „ZA“, 2 „PROTIV“ i 2 „SUZDRŽANA“) donosi

Z A K L J U Č A K
o inicijativi za definiranje područja Gradske četvrti Novi Zagreb – istok
kao zone pod utjecajem odlagališta Prudinec - Jakuševec

1. Vijeće Gradske četvrti Novi Zagreb – istok je raspravljalo o Prijedlogu zaključka o preuzimanju obveze plaćanja cijene javne usluge prikupljanja komunalnog otpada za korisnike usluge sa područja Mjesnog odbora Jakuševec, Mjesnog odbora Hrelić te naselja Mičevec.

2. Vijeće je prijedlog podržalo, ali ujedno konstatiralo kako je zbog utjecaja odlagališta umanjena kakvoća življenja svih stanovnika Gradske četvrti. Slijedom navedenog, Vijeće traži da se čitava Gradska četvrt definira kao područje pod utjecajem odlagališta Prudinec – Jakuševec.

3. Ovaj će zaključak biti upućen Gradskom uredu za mjesnu samoupravu na daljnje postupanje.

Ad. 8.  Zaključak o davanju mišljenja na Prijedlog odluke  o komunalnom redu

U raspravi sudjeluju: Milenko Arapović, Teodor Celakoski, Nevenka Lasić, Ratko Bedeković, Zvonimir Rukavina, Imran Srebreniković, Sanja Kovačević i Vedran Markoš.

/Potpredsjednik Vijeća Frane Barbarić i član Vijeća Dario Laštre napustili sjednicu./

Vijeće Gradske četvrti Novi Zagreb – istok većinom glasova (9 „ZA“ i 5 „SUZDRŽANA“) donosi

Z A K L J U Č A K
o davanju mišljenja na Prijedlog odluke o komunalnom redu

1. Vijeće Gradske četvrti Novi Zagreb – istok daje pozitivno mišljenje na Prijedlog odluke o komunalnom redu.

2. Ovaj će zaključak biti upućen Stručnoj službi gradonačelnika.
	
	



Ad. 9.  Zaključak o davanju mišljenja na Prijedlog izmjene i dopune Programa javnih potreba u predškolskom odgoju i obrazovanju te skrbi o djeci rane i predškolske dobi Grada Zagreba za 2019.

U raspravi sudjeluju: Milenko Arapović, Teodor Celakoski i Nevenka Lasić.

Vijeće Gradske četvrti Novi Zagreb – istok većinom glasova (9 „ZA“, 5 „SUZDRŽANA“) donosi

Z A K L J U Č A K
o davanju mišljenja na Prijedlog izmjene Programa javnih potreba u
predškolskom odgoju i obrazovanju te skrbi o djeci rane i predškolske dobi 
Grada Zagreba za 2019.

1. Vijeće Gradske četvrti Novi Zagreb – istok daje pozitivno mišljenje na Prijedlog izmjene Programa javnih potreba u predškolskom odgoju i obrazovanju te skrbi o djeci rane i predškolske dobi Grada Zagreba za 2019.

2. Ovaj će zaključak biti upućen Stručnoj službi gradonačelnika.



Ad. 10.  Zaključak o davanju mišljenja na Prijedlog odluke o izmjenama i dopuni Odluke o Stipendiji Grada Zagreba za učenike koji se obrazuju za deficitarna zanimanja za potrebe obrtništva

Izvjestitelj: Milenko Arapović

Vijeće Gradske četvrti Novi Zagreb – istok većinom glasova (12 „ZA“ i 2 „SUZDRŽANA“) donosi

Z A K L J U Č A K
o davanju mišljenja na Prijedlog odluke o izmjenama i dopuni Odluke
o Stipendiji Grada Zagreba za učenike koji se obrazuju za deficitarna zanimanja
za potrebe obrtništva

1. Vijeće Gradske četvrti Novi Zagreb – istok daje pozitivno mišljenje na Prijedlog odluke o izmjenama i dopuni Odluke o Stipendiji Grada Zagreba za učenike koji se obrazuju za deficitarna zanimanja za potrebe obrtništva.

2. Ovaj će zaključak biti upućen Stručnoj službi gradonačelnika.

Ad. 11.  Zaključak o davanju mišljenja na Prijedlog odluke o izmjenama Odluke o osnivanju Doma za djecu i odrasle - žrtve obiteljskog nasilja „Duga-Zagreb“

U raspravi sudjeluju: Milenko Arapović, Sanja Kovačević i Zoran Rotim.

Vijeće Gradske četvrti Novi Zagreb – istok većinom glasova (10 „ZA“ i 4 „SUZDRŽANA“) donosi 

Z A K L J U Č A K
o davanju mišljenja na Prijedlog odluke o izmjenama Odluke o
osnivanju Doma za djecu i odrasle – žrtve obiteljskog nasilja „Duga-Zagreb“

1. Vijeće Gradske četvrti Novi Zagreb – istok daje pozitivno mišljenje na Prijedlog odluke o izmjenama Odluke o osnivanju Doma za djecu i odrasle – žrtve obiteljskog nasilja „Duga-Zagreb“.

2. Ovaj će zaključak biti upućen Stručnoj službi gradonačelnika.


Ad. 12.  Zaključak o davanju mišljenja na Prijedlog odluke o osnivanju Gradskog povjerenstva Grada Zagreba za procjenu šteta od prirodnih nepogoda

Izvjestitelj: Milenko Arapović

Vijeće Gradske četvrti Novi Zagreb – istok većinom glasova (11 „ZA“ i 3 „SUZDRŽANA“) donosi

Z A K L J U Č A K
o davanju mišljenja na Prijedlog odluke o osnivanju Gradskog
povjerenstva Grada Zagreba za procjenu šteta od prirodnih nepogoda

1. Vijeće Gradske četvrti Novi Zagreb – istok daje pozitivno mišljenje na Prijedlog odluke o osnivanju Gradskog povjerenstva Grada Zagreba za procjenu šteta od prirodnih nepogoda.

2. Ovaj će zaključak biti upućen Stručnoj službi gradonačelnika.
	
	




Ad. 13.  Pitanja, prijedlozi i obavijesti


Članica Vijeća Mirela Mikić Muha napominje da još nije dobila troškovnik za uređenje Sarajevske ceste, te nije dobila kompletan troškovnik za uređenje sportskog objekta na Jakuševcu. Ističe da je dobila samo link javne nabave koji se odnosi na podatke iz 2017. a ona traži podatke iz 2019. i konačne troškovnike. Predlaže da Vijeće uputi kritiku Uredu gradonačelnika i Uredu za hitne situacije obzirom na činjenicu da je danas od jutra naša gradska četvrt bez vode, te nisu bile objavljene fiksne lokacije sa cisternama sa pitkom vodom. Građani su trebali imati dostupnu  informaciju na stranicama Grada Zagreba gdje se nalaze cisterne s pitkom vodom.

Predsjednik Vijeća Milenko Arapović slaže se s primjedbom. 

Član Vijeća Igor Bočkaj iznosi informaciju vezano uz rupu kod pošte u Vijencu Frane Gotovca. Već mjesec dana je rupa otvorena nasred ceste, tri automobila su uništena. Traži da se to sanira.

Predsjednik Vijeća Milenko Arapović odgovara da su kontaktirane Zagrebačke ceste, te da će biti sanirano.

Član Vijeća Zvonimir Rukavina podržava prijedlog članice vijeća vezano za informiranje građana gdje se nalaze cisterne s pitkom vodom. Informira da je cisterna u Utrinama prijepodne bila na tržnici, popodne u  južnom dijelu naselja. 

Član Vijeća Ratko Bedeković iznosi primjedbu da je 50 tisuća ljudi bilo bez pitke vode. Od naše gradske četvrti samo naselja Buzin i Veliko Polje nisu bili obuhvaćeni. Ističe da sustav ne funkcionira. Obični gubitak vode je prouzročio kaos, ljudi su pokupovali sve zalihe vode. Iz Vodoopskrbe je dobivena informacija da raspolažu sa devet vozila cisterni. Mi imamo 11 mjesnih odbora. U medijima je objavljena slika gdje su tri osobe iz Vodoopskrbe otklanjale puknuće. Ističe da kada se dogodi takvo puknuće da je Vodoopskrba trebala poslati svu raspoloživu mehanizaciju da se kvar otkloni u roku dva sata, a ne da do dva popodne ljudi nemaju vodu.

Član Vijeća Teodor Celakoski iznosi primjedbu da je GUP  osporen na osnovi zakona, odnosno nezakonitosti. Napominje da je Vijeće podržalo GUP, jedan nezahvalni akt te da bi svi trebali svojom glavom više misliti jer su informacije u javnosti postojale dovoljno rano da planovi niže razine moraju biti usklađeni s planovima više razine,  s Prostornim planom, što nije bilo. Tako da jednostavno razvijemo neku kulturu razumijevanja osnovnih dokumenata pa da onda i oko takvih stvari se znamo postaviti.

Članica Vijeća Željka Novak ističe da  su ljudi bili bez vode od ponoći do dva popodne, te da je sve bilo neorganizirano. Napominje da je osobno zvala Vodoopskrbu. Postavlja pitanje vezano uz postavu energetskog kabla u Ulici Božidara Magovca 26, nesanirani prijekopi na pristupnoj prometnici prema dječjem vrtiću, između nebodera 111 i 109, i iza 109 prema parkiralištu.

Predsjednik Vijeća Milenko Arapović odgovara da će se prijekopi sanirati.

Član Vijeća Imran Srebreniković napominje da već dvije godine predlaže i traži da se saniraju kulir ploče u Vijencu Frane Gotovca 11.
Članica Vijeća Renata Bedeković postavlja pitanje kada kreće realizacija komunalnih aktivnosti u Jakuševcu.

Predsjednik vijeća Milenko Arapović odgovara da su danas na koordinaciji predsjednici Vijeća Mjesnih odbora dobili informaciju o planu realizacije komunalnih aktivnosti. Postavlja pitanje kada bi odgovaralo da se sazove sjednica u mjesecu kolovozu.

Član Vijeća Teodor Celakoski predlaže da se vidi kada članovi iz HDZ-a ne mogu.

Član Vijeća Vedran Markoš predlaže da se sjednica održi krajem mjeseca kada se ljudi vrate s godišnjeg odmora.

Predsjednik Vijeća Milenko Arapović odgovara da će se sjednica održati nakon 15. kolovoza.

Obzirom da više nije bilo pitanja niti prijedloga predsjednik zaključuje sjednicu u 18,15 sati.


Zapisnik izradila:
Tatjana Banek

Zagreb, 10. srpnja 2019.

